1. זכר כזכרון, כהמשכיות, לעומת הנקבה כשכחה

ב"ה, אלול התשע"ה 'שני הקווים' – 3

חזרה: זכר ונקבה, זכרון ושכחה:

**כלי יקר**: נ"ל שהבן יקרא זכר ע"ש זכר האבות הנשאר לעולם ע"י תולדת בנו, כי הבן בונה את בית אבותיו אחריהם, הוא יורש נחלתם ושמם וזכרם בנחלתם לעולם תהיה, וגם אם ישא אשה שאינה ממשפחת אבותיו הבן הולך אחר האב, כי משפחת אב לבד נקראת משפחה, אם הוא כהן לוי או ישראלי, וע"י כן לא ימחה שם אבותיו מנחלתם ומתולדתם, ולעולם לא יכרת שמם וזכרם.

אמנם הבת אינה מיועדת לקיים זכר ושם אבותיה, לא בתולדתה ולא בנחלתה, כי אין הבת יורשת, וכל מה שמכנסת לבעלה מנכסי אבותיה על שם בעלה יקראו והוא יורש אותה וכל מה שקנתה אשה קנה בעלה, וכן אם היא נשאת לאיש שאינו ממשפחת בית אבותיה לכהן או ללוי משפחת אם אינה נקראת משפחה, וכל הבנים הולכים אחר האב להיותם כהנים לוים... הנה מסבות כל אלה הבת היא כאילו נבדלת ונפרשת מבית אבותיה בין בתולדה בין בנחלה, וע"ש הפרישה וההבדלה הזאת הונח עליה שם נקבה, מן אשר נקבו בשמות. ולזה קראו רבותינו לבית אבי האשה בשם בי נשא, מלשון נשני את כל עמלי, כי הנשים הנשואות שוכחות בית אביהן, הנה בבחינה זו הבת היא הפך הבן, כי הוא נשאר לעולם מאוחז ומדובק בבית אבותיו, והיא נבדלת ונפרדת ממנו.

* בעקבות דברי בעל הכלי יקר – כיצד אתם מבינים את הפסוק "עַל כֵּן יַעֲזָב אִישׁ אֶת אָבִיו וְאֶת אִמּוֹ וְדָבַק בְּאִשְׁתּוֹ וְהָיוּ לְבָשָׂר אֶחָד"?

**עירובין נד, א**: אל תקרי חָרות אלא חֵרות", אלמלא נשתברו לחות הראשונות **לא נשתכחה תורה מישראל.**

**ר' שמעון יהודה שקאפ, הקדמה לשערי יושר**: ולראשית ההכשרה ולראשית ההכשרה לזה שיהיה ראוי לקנין תורה, הצריכה תורה תנאים מיוחדים, ותנאי הראשון הוא העמל והיגיעה, כמו שדרשו חז״ל "אם בחוקתי תלכו' –  שתהיו עמלים בתורה", ושאר ענינים הדרושים לקנין תורה. ואפשר לבאר עפי"ז ענין שבירת הלוחות שלא ראיתי ביאור ענין זה. **שבהשקפה ראשונה הוא ענין סתום. היתכן שמשה רבינו ע"ה היה חושב שבשביל שעשו ישראל את העגל, ישארו בלי תורה ח"ו?! והיה ראוי לו להמתין מללמדם עד שיתקנו מעשיהם, אך לא לשברם לגמרי. ואח"כ להתנפל לפני ה' לבקש לוחות שניות.**

**והנה חז"ל קבלו שסגולה מיוחדת היתה בלוחות הראשונות. דאמרינן בגמ' אלמלא לא נשתברו הלוחות הראשונים לא נשתכחה תורה מישראל. היינו שהיתה סגולה בהם שאם למד אדם פעם אחת, היה שמור בזכרונו לעולם. וענין זה הרגיש משה רבינו ע"ה שעלול עי"ז להיות חלול הקודש נורא מאד. שאפשר שיזדמן שיהיה איש מושחת ומגואל במעשים רעים, בקי בכל חדרי התורה. ולכן מצא משה רבינו ע"ה שראוי שלוחות אלה ישתברו ולהשתדל לקבל לוחות אחרים. היינו דהלוחות הראשונים היו מעשה אלקים כמו גוף הכתב כמו שמפורש בתורה. והלוחות האחרונים היו מעשה ידי אדם כמ"ש "פסל לך שני לוחות אבנים". וענין הלוחות הוא דבר המעמיד ומקיים שלא יהיו אותיות פורחות כאויר. וכיון שהיו מעשה ה' היה עומד לעד. אבל השניות שהיו מעשה אדם אינם מתקיימים רק בתנאים וגדרים.**

**ותחילת קבלת התורה ע"י משה רבינו ע"ה היתה דמות ואות לכל בני ישראל מקבלי התורה. שכמו שאמר הקב"ה למשה רבינו ע"ה "פסל לך שני לוחות אבנים", כ"כ הוא רמז לכל מקבלי התורה שיכין כל איש ישראל לוחות לעצמו, לכתוב עליהם דבר ה'. וכפי הכשרתו בהכנת הלוחות, כן תהיה קבלתו. מתחילה, וכן גם אחרי זה אם יתקלקלו אצלו הלוחות, אז לא תתקיים התורה. ועי"ז לא יהיה מצוי כ"כ ענין פחד משה רבינו ע"ה, שלפי ערך מעלת האדם ביראת ה' ובמדות, שהוא לוח לבבו, לפי ערך זה ינתן לו מן השמים קנין התורה. ואם יפול אח"כ ממדרגתו, לפי ערך זה תשתכח התורה ממנו.**

* מה הקשר, לדעתכם, בין הזכר והנקבה ללוחות הראשונים והשניים? מה למעשה יוצרת השכחה אצל הלומד?

**שיחות הר"ן כו**: אצל העולם השכחה היא חסרון גדול בעיניהם. אבל בעיני יש בהשכחה מעלה גדולה. כי אם לא היתה שכחה, לא היה אפשר לעשות שום דבר בעבודת ה' אם היה זוכר כל מה שעבר לא היה אפשר לו להרים את עצמו לעבודתו יתברך בשום אפן, גם היו מבלבלים את האדם מאד כל הדברים שעוברים עליו. אבל עכשיו על ידי השכחה נשכח מה שעבר...

ואיתא בספרים שבשביל זה נתן השכחה כדי שתהא התורה חביבה על לומדיה תמיד כשעה הראשונה. כי על ידי השכחה כשחוזר ובא ולומד אפלו מה שכבר למד, הוא אצלו כחדשות וחביב עליו:

...ודע שלעתיד מזכירין את האדם כל מה שלמד. אף אם שכח. גם בני אדם השומעים התורה של הצדיק האמת ואינם מבינים אותה, לעתיד בעולם הבא יבינו. כי עיקר התורה היא להנשמות, שבעולם הבא יהיו הנשמות בקיאים ומשיגים היטב את התורה שלמד ושמע האדם בעולם הזה. אשרי המבלה ימיו בתורה ועבודה הרבה:

**ד"ר מיכה אנקורי** (פסיכולוג יונגיאני), **הלב והמעין – חסידות ופסיכולוגיה אנליטית, עמ' 164-16**2: הדכאון (דיפרסיה) נחשב להפרעה הנפשית של תקופתנו. בספרות המקצועית מוגדרת הדיפרסיה באמצעות הסימפטומים הבולטים של התקופה: עצב, תחושת ריקנות, חוסר אונים, חוסר טעם ומשמעות, חולשה פיזית, אובדן תקווה... שכיחותה של התופעה מעלה את השאלה האם ניתן להצביע על מאפיינים בתרבות המערב שניתן לקשור בהם את סיבות הדכאון.

בעוד שאצלנו מסווג הדיכאון כהפרעה, החברה הפרימיטיבית מקבלת את הדכאון כמצב נפשי טבעי שיש להתיחס אליו בהבנה ואף בכבוד. הם רואים בדכאון עצב עמוק שהוא שלב טבעי במחזוריות החיים, לא פחות מן השמחה והעליצות.

**האדם המודרני, כחלק מן הנטיה החד-צדדית בכיוון הגברי, רואה את מהות החיים בפעלתנות ועשיה. לכן פאסיביות מעוררת בו חרדה. חוסר מעש מתקשר עבורו במוות. מה שאצל האדם הפרמטיבי נתפס כביטוי למקצב החיים, אצל האדם המודרני נתפס כשלילתם.**

... אנו מנסים להתמלא במעשים, הישגים, נכסים וחוויות וההכרות עם החסר רחוקה מאתנו. קשה לנו לייחס תוכם ומשמעות ל'אין'. איש המערב איבד את האבחנה בין חיים מלאים לחיים ממולאים. הוא מזהה 'חיים' עם פעילות, הוא מנסה למלא את חללי נפשו מבחוץ וכשאין הדבר עולה בידו הוא ממלא את אותו החלל במתח, סבל, סימפטומים פסיכוסומטיים – ובלבד שלא להתייצב מול חידת קיומו, המצויות ב"החלל הריק מכל וכל".

* מה נקודת ההבדל – אליבא דאנקורי – בין האדם המודרני לזה הפרמטיבי? כיצד היא משפיעה על היחס לדכאון? מדוע לדעתך דווקא הדכאון מתייצב כנקודת ההבדל שבין שני המודרני לפרמיטיבי?

המשך הלימוד: חטיבה שניה

**בראשית ב:** (טו) וַיִּקַּח יְדֹוָד אֱלֹהִים אֶת הָאָדָם וַיַּנִּחֵהוּ בְגַן עֵדֶן לְעָבְדָהּ וּלְשָׁמְרָהּ:

(טז) וַיְצַו יְדֹוָד אֱלֹהִים עַל הָאָדָם לֵאמֹר מִכֹּל עֵץ הַגָּן אָכֹל תֹּאכֵל:

(יז) וּמֵעֵץ הַדַּעַת טוֹב וָרָע לֹא תֹאכַל מִמֶּנּוּ כִּי בְּיוֹם אֲכָלְךָ מִמֶּנּוּ מוֹת תָּמוּת:

(יח) וַיֹּאמֶר יְדֹוָד אֱלֹהִים לֹא טוֹב הֱיוֹת הָאָדָם לְבַדּוֹ אֶעֱשֶׂה לּוֹ עֵזֶר כְּנֶגְדּוֹ:

**תרגום אונקלוס**: ואמר יי אלהים לא תקין למהוי אדם בלחודוהי אעביד ליה סמך לקבליה:

(יט) וַיִּצֶר יְדֹוָד אֱלֹהִים מִן הָאֲדָמָה כָּל חַיַּת הַשָּׂדֶה וְאֵת כָּל עוֹף הַשָּׁמַיִם וַיָּבֵא אֶל הָאָדָם לִרְאוֹת מַה יִּקְרָא לוֹ וְכֹל אֲשֶׁר יִקְרָא לוֹ הָאָדָם נֶפֶשׁ חַיָּה הוּא שְׁמוֹ:

**הגר"א**: טעמו כל שם אשר יקרא לו האדם לפי נפש חיה שלו שיהיה בשם הוראת ענין אותו דבר הוראה עצמית בטבעו וסגולתו הוא שמו.

(כ) וַיִּקְרָא הָאָדָם שֵׁמוֹת לְכָל הַבְּהֵמָה וּלְעוֹף הַשָּׁמַיִם וּלְכֹל חַיַּת הַשָּׂדֶה וּלְאָדָם לֹא מָצָא עֵזֶר כְּנֶגְדּוֹ:

(כא) וַיַּפֵּל יְדֹוָד אֱלֹהִים תַּרְדֵּמָה עַל הָאָדָם וַיִּישָׁן וַיִּקַּח אַחַת מִצַּלְעֹתָיו וַיִּסְגֹּר בָּשָׂר תַּחְתֶּנָּה:

(כב) וַיִּבֶן יְדֹוָד אֱלֹהִים אֶת הַצֵּלָע אֲשֶׁר לָקַח מִן הָאָדָם לְאִשָּׁה וַיְבִאֶהָ אֶל הָאָדָם:

**ספורנו**: להיות לה צורת האיש וסגלותיו **ושתהיה נבדלת ממנו בכלים גשמיים בלבד** אשר בם יהיה הבדל ביניהם באפשרות השלמות ברב ובמעט:

(כג) וַיֹּאמֶר הָאָדָם זֹאת הַפַּעַם עֶצֶם מֵעֲצָמַי וּבָשָׂר מִבְּשָׂרִי לְזֹאת יִקָּרֵא אִשָּׁה כִּי מֵאִישׁ לֻקֳחָה זֹּאת:

**רש"י**: זאת הפעם - מלמד שבא אדם על כל בהמה וחיה ולא נתקררה דעתו עד שבא על חוה:

**חזקוני**: זאת הפעם - כלומר עכשיו יצאה אשה מן האיש אבל מכאן ולהבא אינו כן אלא האיש יצא מן האשה.

**ראב"ע**: זאת הפעם - מצאתי עזר כנגדי כמוני כי ממני היה. **ודבר לילית דרש**.

* בעוד בחטיבה הראשונה חזרה המילה צלם, בחטיבה השניה חוזר הענין של קריאת שמות. האם יש קשר בין עובדה זו לסיפור בריאת האשה השונה?

(כד) עַל כֵּן יַעֲזָב אִישׁ אֶת אָבִיו וְאֶת אִמּוֹ וְדָבַק בְּאִשְׁתּוֹ וְהָיוּ לְבָשָׂר אֶחָד:

**אונקלוס**: על כן ישבוק גבר בית משכבי אבוהי ואמיה וידבק באתתיה ויהון לבסרא חד:

(כה) וַיִּהְיוּ שְׁנֵיהֶם עֲרוּמִּים הָאָדָם וְאִשְׁתּוֹ וְלֹא יִתְבּשָׁשׁוּ:

* כיצד ניתן ליישב את הסתירה שבין פרק א לפרק ב' ביחס לסיפור בריאת הזכר והנקבה? ציין כמה שיותר אפשרויות ליישוב.

שתי נשות אדם: מדרשים

**בראשית רבה, יח, ד:** 'ויאמר האדם זאת הפעם' רבי יהודה בר רבי אמר:

בתחלה בראה לו וראה אותה מליאה רירין ודם והפליגה ממנו וחזר ובראה לו פעם שנייה,

הה"ד 'זאת הפעם' זאת היא של אותו הפעם,

זאת היא שעתידה להקיש עלי כזוג,

היך מה דאת אמר (שמות כח) פעמון זהב ורמון, זו היא שהיתה מפעמתני כל הלילה כולה.

**בראשית רבה יז, ז**: מטרונה אחת שאלה את רבי יוסי אמרה לו למה בגניבה

אמר לה משל אם הפקיד אדם לידך אונקיא של כסף בחשאי וחזרת ליה ליטרא של זהב בפרהסיא זו גניבה?!

אמרה לו למה במטמוניות

ואמר לה בתחלה בראה לו וראה אותה מלאה רירין ודם הפליגה ממנו חזר ובראה לו פעם ב'

אמרה לו מוספת אני על דבריך אמורה הייתי להנשא לאחי אמי ועל ידי שגדלתי עמו בבית התכערתי בעיניו והלך ונשא לו אשה אחרת ואינה נאה כמוני.

* מדוע היה צורך בשתי נשים, מה היה הרווח ב'טיוטה הראשונה'?

**בראשית רבה, כב, ז:** ויאמר קין אל הבל אחיו ויהי בהיותם וגו' על מה היו מדיינים

אמרו בואו ונחלוק את העולם אחד נטל הקרקעות ואחד נטל את המטלטלין,

דין אמר: ארעא דאת קאים עליה דידי ודין אמר: מה דאת לביש דידי

דין אמר: חלוץ ודין אמר: פרח,

מתוך כך 'ויקם קין אל הבל אחיו ויהרגהו'.

רבי יהושע דסכנין בשם רבי לוי אמר שניהם נטלו את הקרקעות ושניהן נטלו את המטלטלין ועל מה היו מדיינין?

אלא זה אומר בתחומי בהמ"ק נבנה וזה אומר בתחומי בהמ"ק נבנה שנא' ויהי בהיותם בשדה

ואין שדה אלא בהמ"ק היך מה דאת אמר (מיכה ג) ציון שדה תחרש

ומתוך כך (בראשית ד) ויקם קין אל הבל אחיו וגו'

יהודה בר אמי אמר **על חוה הראשונה היו מדיינין**

אמר רבי איבו חוה הראשונה חזרה לעפרה ועל מה היו מדיינין?

אמר רבי הונא תאומה יתירה נולדה עם הבל זה אומר אני נוטלה שאני בכור וזה אומר אני נוטלה שנולדה עמי

ומתוך כך ויקם קין:

**בראשית רבה** כג ב: ויקח לו למך שתי נשים שם האחת עדה ושם השנית צלה א"ר עזריה בשם ר' יהודה בר סימון כך היו אנשי דור המבול עושין היה אחד מהן לוקח לו שתים אחת לפריה ורביה ואחת לתשמיש

זו שהיתה לפריה ורביה היתה יושבת כאלו אלמנה בחייה (נ"א בחיי בעלה) וזו שהיתה לתשמיש היה משקה כוס של עקרים שלא תלד והיתה יושבת אצלו מקושטת כזונה הה"ד (איוב כד) רועה עקרה לא תלד ואלמנה לא ייטיב.

* מהן הזיקות בין שתי נשות אדה"ר לשתי נשות למך?